2017. augusztus 30. 18:24, szerda Szekeres Viktor Úgy tűnik, nem jött be a nézőknek a Pappa Pia

Hiába startolt remekül a Pappa Pia, most zuhanórepülésbe váltott.



Több, mint 70 ezren látták a premier első hétvégéjén az új magyar zenés filmet, a Pappa Piát, azonban nem ez a darab lesz az új Kincsem, hiszen ahelyett, hogy a második hétvégére szerény mértékben csökkentek volna a bevételei, hatalmasat zuhantak, egész pontosan 57%-ot. Persze a 30 555 néző még így is jó teljesítményt jelent a bemutató utáni hétvégén, de ez most csak a második helyre volt elegendő. A Pappa Pia vasárnapig 165,4 millió forint bevételt hozott és 127 456 nézőt érdekelt.



Az igazsághoz persze az is hozzátartozik, hogy a hétvégén más filmek is megzuhantak, hiszen mégiscsak augusztus 20-a volt legutóbb. Az Annabelle 2. - A teremtés például előző hétvégéhez képest nézői 61%-át veszítette el, és A szerencse háza is 57%-ot. Más kérdés, hogy az olyan családi filmek, mint mondjuk A mogyoró-meló 2., csak 45%-ot csökkent, és Az Emoji-film 41%-os mínusza is több, mint remek.